Η ελληνική Pilsner του μέλλοντος: Ζυθοποιία Μακεδονίας Θράκης και Πανεπιστήμιο Αιγαίου αξιοποιούν την AI και την αισθητηριακή επιστήμη
Η Ζυθοποιία Μακεδονίας Θράκης Α.Ε. (Μπύρα Βεργίνα), σε συνεργασία με το Τμήμα Επιστήμης Τροφίμων και Διατροφής (ΤΕΤΔ) του Πανεπιστημίου Αιγαίου, εξασφάλισε χρηματοδότηση ύψους 300.000 € για την υλοποίηση ενός φιλόδοξου έργου έρευνας και καινοτομίας. Στόχος του είναι η ανάπτυξη μιας νέας μπύρας τύπου Pilsner, που θα παράγεται από ελληνικές φυσικές πρώτες ύλες και θα διαθέτει αναβαθμισμένα οργανοληπτικά χαρακτηριστικά. Το έργο, με το ακρωνύμιο «Pilsner», εντάσσεται στο Περιφερειακό Πρόγραμμα «Ανατολική Μακεδονία, Θράκη» 2021-2027 (Δράση RSO1.1.α), με συνολικό προϋπολογισμό €300.000.
Καθώς η παγκόσμια βιομηχανία ζύθου αναζητά διαρκώς νέους τρόπους διαφοροποίησης, πολλές ζυθοποιίες βασίζονται κυρίως στη χρήση διαφορετικών στελεχών μαγιάς. Η ΖΜΘ επιλέγει μια διαφορετική προσέγγιση, αναπτύσσοντας καινοτόμες τεχνικές επεξεργασίας λυκίσκου με στόχο τη δημιουργία μοναδικών αρωματικών προφίλ. Η νέα μπύρα θα αποτελεί μια αυθεντική ελληνική Pilsner, με πρώτη ύλη τη Βύνη Θράκης, στοιχείο που αναδεικνύει τον τοπικό χαρακτήρα των προϊόντων ΒΕΡΓΙΝΑ. Η χρήση της τοπικής βύνης προσδίδει χαρακτηριστικό σώμα και ιδιαίτερο γευστικό χαρακτήρα.
Για την ανάπτυξη μιας μπύρας προσαρμοσμένης στις προτιμήσεις των καταναλωτών στην Ελλάδα και το εξωτερικό, η ΖΜΘ συνεργάζεται με δύο εξειδικευμένα εργαστήρια του ΤΕΤΔ, το Εργαστήριο Μελέτης Αντιδράσεων Καταναλωτή και Οργανοληπτικής Ανάλυσης (ConsumerLab, www.sensory.gr) που αξιοποιεί προηγμένες μεθόδους αισθητηριακής ανάλυσης και έρευνας καταναλωτή, σε συνδυασμό με νέες ψηφιακές τεχνολογίες καθώς και το Εργαστήριο Υπολογιστικών Προσομοιώσεων, Γονιδιωματικής και Ανάλυσης Δεδομένων (ΠΥΓΑΔ) που αναπτύσσει αλγορίθμους μηχανικής μάθησης και μοντέλα συγχώνευσης πολυδιάστατων δεδομένων. Οι τεχνολογίες αυτές αναμένεται να επιταχύνουν τη διαδικασία έρευνας και ανάπτυξης (Ε&Α), να μειώσουν το κόστος και να επιτρέψουν την πρόβλεψη της καταναλωτικής αποδοχής της νέας μπύρας πριν από την εμπορική της διάθεση.
Πέρα από το ερευνητικό του αντικείμενο, το έργο «Pilsner» αναμένεται να δημιουργήσει σημαντικό κοινωνικό και οικονομικό αποτύπωμα στη Θράκη. Η αξιοποίηση εγχώριων πρώτων υλών θα ενισχύσει τη ζήτηση από τους τοπικούς παραγωγούς, ενώ η μεταφορά τεχνογνωσίας από τη ΖΜΘ προς τις ελληνικές μικροζυθοποιίες θα συμβάλει στη διάχυση της καινοτομίας στον κλάδο.
Η Ζυθοποιία Μακεδονίας Θράκης Α.Ε. ιδρύθηκε το 1996 στην Κομοτηνή και αποτελεί μία από τις πλέον σύγχρονες ζυθοποιίες της Ευρώπης. Παράγει τη σειρά προϊόντων Βεργίνα (μπύρες), τη σειρά αφεψημάτων και ανθρακούχου νερού Tuvunu, καθώς και τη «Βύνη Θράκης».
Το Τμήμα Επιστήμης Τροφίμων και Διατροφής του Πανεπιστημίου Αιγαίου, με έδρα τη Λήμνο, συγκαταλέγεται στα πλέον δυναμικά ακαδημαϊκά τμήματα της χώρας στον τομέα της επιστήμης τροφίμων και της διατροφής. Μέσω των εξειδικευμένων εργαστηρίων του, ConsumerLab και ΠΥΓΑΔ, συνεργάζεται με τη βιομηχανία για τη μεταφορά τεχνογνωσίας και την ανάπτυξη νέων καινοτόμων προϊόντων.
Το έργο συγχρηματοδοτείται από την Ευρωπαϊκή Ένωση στο πλαίσιο του Περιφερειακού Προγράμματος «Ανατολική Μακεδονία, Θράκη» 2021-2027.

